Min goed is vir my so mooi soos ’n geposjeerde peer. As ek die slag in ’n fênsie restaurant kom en dit op die nageregspyskaart sien, is dit altyd my eerste keuse. Dit word tradisioneel met tuisgemaakte roomys voorgesit.
Gewoonlik word ’n suikerstroop met rooiwyn, sitrus en speserye gekook en dan word die pere daarin geposjeer tot dit sag is. Wanneer jy dan deur die dieprooi wang sny, is die binnekant van die peer nog wit, maar deurtrek van die sitrus-en-spesery-lekkerte.